Document ID: 32004R2278

KOMISJONI MÄÄRUS (EÜ) nr 2278/2004,
30. detsember 2004,
millega muudetakse määrust (EÜ) nr 2759/1999, millega sätestatakse rakenduseeskirjad nõukogu määrusele (EÜ) nr 1268/1999 ühenduse toetuse kohta ühinemiseelsetele meetmetele põllumajanduse ja maaelu arendamiseks Kesk- ja Ida-Euroopa kandidaatriikides ühinemiseelsel perioodil
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 21. juuni 1999. aasta määrust (EÜ) nr 1268/1999 ühenduse toetuse kohta ühinemiseelsetele meetmetele põllumajanduse ja maaelu arendamiseks Kesk- ja Ida-Euroopa kandidaatriikides ühinemiseelsel perioodil, (1) eriti selle artikli 12 lõiget 1,
ning arvestades järgmist:
(1)
Nõukogu 17. mai 1999. aasta määruse (EÜ) nr 1257/1999 Euroopa Põllumajanduse Arendus- ja Tagatisfondi (EAGGF) toetuse kohta maaelu arendamiseks ning teatavate määruste muutmise ja kehtetuks tunnistamise kohta (2) (muudetud määrusega (EÜ) nr 1783/2003 (3)) artikli 26 lõige 1 sisaldab teatavaid sätteid, mis ei ole määruse (EÜ) nr 1268/1999 kohaselt vahetult kohaldatavad abistatavate maade suhtes. Seepärast ei saa artiklit 26 enam nimetada komisjoni määruse (EÜ) nr 2759/1999 (4) artiklis 3. Seetõttu tuleks lisada määruse (EÜ) nr 2759/1999 artikli 3 lõikesse 1 erisätted, võtmaks arvesse taotlejariikidega seotud olukorda.
(2)
Määruse (EÜ) nr 1268/1999 artiklis 8 käsitletakse ühenduse toetuse määra ja abi osatähtsust. Kõnealuse artikli lõikega 2 suurendatakse talumajapidamistes tehtavatele investeeringutele, muu hulgas noortele talupidajatele ja/või mägipiirkonnas tehtavatele investeeringutele antava riigiabi ülemmäära. Need tingimused peaksid olema määratletud kooskõlas liikmesriikide suhtes kohaldatavate põhimõtetega.
(3)
Seepärast tuleks määrust (EÜ) nr 2759/1999 vastavalt muuta.
(4)
Käesolevas määruses sätestatud meetmed on kooskõlas põllumajandusstruktuuride ja maaelu arengu komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 2759/1999 muudetakse järgmiselt.
1.
Artikli 3 lõige 1 asendatakse järgmisega:
“1. Toetust võib anda investeeringutele, mis on sätestatud asutamislepingu I lisas sisalduvate põllumajandussaaduste ja -toodete, sealhulgas kalatoodete töötlemise ja turustamise parandamist käsitleva määruse (EÜ) nr 1257/1999 artiklis 25. Põllumajandussaadused ja -tooted, välja arvatud kalatooted, peavad pärinema taotlejariikidest või ühendusest. Toetust ei anta jaemüügi tasandil tehtavatele investeeringutele.
Toetust antakse isikutele, kes vastutavad lõplikult ettevõtetesse tehtavate investeeringute eest, mis vastavad käesoleva määruse artikli 2 lõike 2 esimeses ja teises taandes sätestatud tingimustele.
Kui ühenduse õigustikuga ettenähtud keskkonna-, hügieeni- ja loomade heaolu alased miinimumnõuded on kehtestatud vahetult enne taotluse laekumist, lähtutakse toetuse andmise üle otsustamisel ettevõtte suutlikkusest täita kõnealuseid uusi nõudeid pärast investeeringu teostamist.”
2.
Artikli 8 lõige 4 asendatakse järgmisega:
“4. Määruse (EÜ) nr 1268/1999 artikli 8 lõike 2 kohaldamisel kasutatakse järgmisi mõisteid:
a) noored talupidajad- toetuse määramise kohta otsuse tegemise ajal alla 40 aastane talupidaja, kellel on piisavad kutseoskused ja pädevus;
b) mägipiirkonnad- määruse (EÜ) nr 1257/1999 artikli 18 lõikes 1 määratletud mägipiirkonnad;
c) riigiabi- kogu riigiabi, olenemata sellest, kas see on antud programmi alusel või mitte.”
Artikkel 2
Käesolev määrus jõustub kolmandal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 30. detsember 2004

Labels: 18
15
19
6